## Odluka Ustavnog suda Republike Hrvatske broj U-III-544/1994. od 1. ožujka 1995

### NN 18/1995 (17.3.1995.), Odluka Ustavnog suda Republike Hrvatske broj U-III-544/1994. od 1. ožujka 1995

# USTAVNI SUD REPUBLIKE HRVATSKE

Ustavni sud Republike Hrvatske u sastau Jadranko Crnić predsjednik
Suda, te suci Zdravko Bartovčak, dr. Velimir Belajec, dr. Nikola
Filipović, Ante Jelavić Mitrović, mr. Vojislav Kučeković.
mr. Hrvoje Momčinović, Ivan Marijan Severinac i Mladen Žuvela,
odlučujući o ustavnoj tužbi V. H. iz Z., zastupanoga po punomoćniku
N. H. odvjetniku iz Z., na sjednici Suda održanoj dana 1. ožujka 1995.
godine donio je

## Odluku

1.

Usvaja se ustavna tužba te se ukida:

- presuda Upravnog suda Republike Hrvatske broj Us-11642/1993 od 10.
prosinca 1993. godine i

- rješenje Ministarstva unutarnjih poslova Republike Hrvatske broj 511-01-43-UP/I-16375/22648/I-93
od 6. rujna 1993. godine.

2.

Predmet se vraća Ministarstvu unutarnjih poslova Republike Hrvatske
na ponovni postupak. Ova će se odluka objaviti u "Narodnim novinama".

Obrazloženje:

V. H. je podnio ustavnu tužbu povodom presude Upravnog suda Republike
Hrvatske broj Us-1 1642/1993 od 10. prosinca 1993. godine kojom je odbijena
njegova tužba protiv rješenja Ministarstva unutarnjih poslova broj:

511-01-43-UP/I-16375/22648/1-93 od 6. rujna 1993. godine. Navedenim
je rješenjem odbijen zahtjev podnositelja ustavne tužbe za prijem u hrvatsko
državljanstvo jer je utvrđeno da ne ispunjava uvjet iz članka
8. stavka 1. točka 3. Zakona o hrvatskom državljanstvu ("Narodne
novine", broj 53/91, 70/91, 28/92 i 113/93) s obzirom da do podnošenja
zahtjeva nema prijavljen boravak najmanje pet godina ne prekidno na teritoriju
Republike Hrvatske. Podnositelj traži zaštitu povrijeđenih ustavnih
prava i to prava kojima se jamči zaštita obitelji, a pozivom na
odredbe članka 61, 62, 63. i dr. Ustava Republike Hrvatske. Podnositelj
ističe da je u postupku radi primitka u hrvatsko državljanstvo predočio
dokaze o činjenici da je rođen 18. lipnja 1975. godine, da je
u Zagrebu kao maloljetnik završio osmi razred O. Š. "Ðuro Ðaković",
te da su njegovi roditelji i braća hrvatski državljani. Zato odbijanje
primitka u hrvatsko državljanstvo smatra povredom osnovnih ustavnih sloboda
i prava i to posebno onih kojima se štiti obitelj.

Tužba je osnovana.

U konkretnom predmetu iz sadržaja spisa proizlazi da je podnositelj
ustavne tužbe osoba rođena 1975. godine, da su roditelji i braća
ostvarili pravo na hrvatsko državljanstvo, a sam podnositelj da je u školskoj
godini 90/91 u Zagrebu završio osmi razred Osnovne škole "Ðuro
Ðaković". Na temelju odredbe članka 8. stavka 1.
točka 3. Zakona o hrvatskom državljanstvu ("Narodne novine",
broj 53/91, 70/91, 28/92 i 113/93) jedan od uvjeta za stjecanje hrvatskog
državljanstva prirođenjem je prijavljeni boravak u Republici Hrvatskoj
u trajanju od najmanje pet godina prije podnošenja zahtjeva. Podnositelj
je osoba koja je, u vrijeme za koje se traži prijavljeni boravak u Republici
Hrvatskoj, bila maloljetna. Na temelju odredbe članka 67. Zakona
o braku i porodičnim odnosima ("Narodne novine", broj
51/89 - pročišćeni tekst; 59/90, 25/94) roditeljsko pravo
sačinjavaju prava i dužnosti roditelja da se brinu o ličnosti,
pravima i interesima svoje maloljetne djece. Iz navedenoga slijedi da su
roditelji podnositelja bili dužni izvršiti prijavu boravka svog maloljetnog
djeteta u Republici Hrvatskoj nadležnom tijelu. Propuštanje ispunjenja
obveza roditelja u konkretnom slučaju ne može ići na štetu
maloljetnika, što se u ovom slučaju odnosi i na podnositelja ustavne
tužbe.

Prema odredbi članka 4. Zakona o prebivalištu i boravištu građana
ima se smatrati da maloljetnik ima boravište u istom mjestu gdje i roditelji.
Ako su roditelji podnositelja ispunili uvjet iz članka 8. stavka
1. točke 3. Zakona o Hrvatskom državljanstvu valja zaključiti
da taj uvjet ispunjava i njihovo dijete koje je, u vrijeme za koje se ocjenjuje
ispunjenje tog uvjeta, bilo maloljetno. Na temelju izloženoga ovaj sud
smatra da je u konkretnom slučaju došlo do povrede Ustavom utvrđenog
jamstva iz odredbe članka 61. stavka 1. Ustava Republike Hrvatske,
te je riješeno kao u izreci. Ministarstvo unutarnjih poslova dužno je ponovno
provesti postupak u povodu zahtjeva podnositelja za primitak u hrvatsko
državljanstvo, te ocijeniti ispunjenje navedenog uvjeta u smislu izloženoga.

Objavljivanje ove odluke u službenom glasilu Republike Hrvatske temelji
se na odredbi članka 20. Ustavnog zakona o Ustavnom sudu Republike
Hrvatske ("Narodne novine", broj 13/91).

Broj: U-III-544/1994

Zagreb, 1 ožujka 1995.,

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 18/1995-357